Komisijos Sprendimas
1994 m. rugsėjo 20 d.
nustatantis užduočių, kurias valstybės narės turi atlikti, kai bendradarbiauja moksliškai nagrinėdamos su maistu susijusius klausimus, sąrašą ir paskirstymą
(94/652/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 25 d. Tarybos direktyvą 93/5/EEB dėl valstybių narių pagalbos Komisijai ir dėl jų bendradarbiavimo moksliškai nagrinėjant su maistu susijusius klausimus [1], ypač į jos 3 straipsnį,
kadangi Direktyva 93/5/EEB numato, kad valstybės narės padėtų Komisijai ir tarpusavyje bendradarbiautų moksliškai nagrinėjant su maistu susijusius klausimus; kadangi Komisijos sprendimas 94/458/EB [2] nustatė bendradarbiavimo moksliškai nagrinėjant su maistu susijusius klausimus administracinio valdymo taisykles;
kadangi pagal Direktyvos 93/5/EEB 3 straipsnį ne rečiau kaip kas šešis mėnesius būtų sudaromas ir atnaujinamas užduočių, kurių būtina imtis bendradarbiaujant mokslo plotmėje, ir su jomis susijusių prioritetų sąrašas, taip pat minėtos užduotys būtų paskirstomos valstybėms narėms;
kadangi užduočių sąrašas turėtų būti sudaromas ir atnaujinamas atsižvelgiant į būtinybę apsaugoti Bendrijoje gyvenančių žmonių sveikatą ir į maisto sektoriuje taikomų Bendrijos teisės aktų reikalavimus;
kadangi užduotys turėtų būti paskirstytos atsižvelgiant į mokslinę ekspertizę ir valstybėms narėms, ypač į mokslinį bendradarbiavimą įsitrauksiantiems institutams, prieinamus išteklius;
kadangi šiame sprendime numatytos priemonės atitinka Maisto nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo priede yra pateiktas užduočių, kurias valstybės narės turi atlikti, kai bendradarbiauja moksliškai nagrinėdamos su maistu susijusius klausimus, sąrašas ir šių užduočių paskirstymas valstybėms narėms.
2 straipsnis
Kiekviena institucija arba įstaiga, valstybių narių paskirta pagal Direktyvos 93/5/EEB 2 straipsnį, nedelsdama praneša Komisijai instituto arba institutų, atliksiančių jiems priskirtas priede nurodytas užduotis, pavadinimus. Ji nedelsdama praneša Komisijai apie visus pasikeitimus.
3 straipsnis
Kiekviena pagal Direktyvos 93/5/EEB 2 straipsnį valstybės narės paskirta institucija arba įstaiga ne vėliau kaip iki 1995 m. sausio 1 d., paskui - kas šešis mėnesius siunčia Komisijai ataskaitą apie pažangą, padarytą vykdant jai pavestas užduotis.
4 straipsnis
Šis sprendimas skirtas valstybėms narėms.
Priimta Briuselyje, 1994 m. rugsėjo 20 d.